સુજાતાએ પહેલું મોટુ કામ કર્યું ૧ થી ૮ ધોરણની શાળા, તે પણ છાત્રાલય સાથે ઊભી કરવાનું. સરકારી શાળામાં ભણતા વિધાર્થીઓ માટે અલાયદા વર્ગો કર્યા જેમાં એણે નીમેલા શિક્ષકો બાળકોનો વધુ વિકાસ કરે. ઉંમર મોટી થઇ ગઈ હોય અને અભણ હોય તો એના માટે અલાયદી વ્યવસ્થા ગોઠવી અને આજે અસંખ્ય વિધાર્થીઓ શિક્ષણ પામ્યા છે. શિક્ષણ ઉપરાંત ચિત્રકામ, લેખન, શિબિરો અને સાંસ્કૃતિક કાર્યોની તાલીમ આપી બાળકોનો મોટો વિકાસ કર્યો છે. બીજું ક્ષેત્ર એણે ઝડપ્યું આરોગ્યલક્ષી પ્રવૃતિઓનું જેમાં આરોગ્ય કેન્દ્ર સ્થાપી સામાન્ય બિમારીઓ માટે વિનામૂલ્યે સારવાર આપવાનું. આ અંતરિયાળ અને પછાત વિસ્તારમાં બહેનોની સુવાવડ ઘરમાં જ થાય એટલે માતા કે બાળક નો મૃત્યુદર ખૂબ મોટો રહે સુજાતાએ વૈજ્ઞાનીક પદ્ધતિએ તાલીમ આપી દાયણોની ટીમ બનાવી અને પ્રસુતિ સારી રીતે થાય તે માટે ખૂબ મેહનત કરી. પરિણામ? બંનેનો મૃત્યુદર ઘટ્યો!